เรียกผู้ถือหุ้นยกมือ18ต.ค.ควบลูกปตท.
นัดประชุมผู้ถือหุ้นขอมติควบ PTTCHPTTAR 18 ต.ค. ต้องมีชื่อในทะเบียน 14 ต.ค.
13 ก.ย. 2554

นัดประชุมผู้ถือหุ้นขอมติควบ PTTCH-PTTAR 18 ต.ค. ต้องมีชื่อในทะเบียน 14 ต.ค. 
ได้รับหุ้นบริษัทใหม่ ขอพักซื้อขายหุ้น 8 วัน ปตท.ส่งก๊าซตามปกติแล้ว
นายวีรศักดิ์ โฆสิตไพศาล กรรมการผู้จัดการใหญ่บริษัท ปตท.เคมิคอล (PTTCH) เปิดเผยว่าคณะกรรมการบริษัทมีมติให้นัดประชุมวิสามัญผู้ถือหุ้นร่วมในวันที่ 18 ต.ค.นี้ เพื่อดำเนินการการควบบริษัทและกิจการของบริษัทใหม่ที่เกิดจากการควบบริษัทระหว่างบริษัทกับบริษัท ปตท.อะโรเมติกส์และการกลั่น (PTTAR) 
“ผู้ถือหุ้นของทั้งสองบริษัทจะต้องมีชื่อในทะเบียนผู้ถือหุ้นวันที่ 14 ต.ค. 2554 ถึงจะได้รับสิทธิจัดสรรหุ้นของบริษัทใหม่” นายวีรศักดิ์ กล่าว 
ทั้งนี้ที่ประชุมผู้ถือหุ้นจะรับทราบรายงานการดำเนินการที่สำคัญของการควบบริษัท พิจารณาชื่อของบริษัทใหม่ พิจารณาวัตถุประสงค์ของบริษัทใหม่ พิจารณาทุนจดทะเบียน จำนวนหุ้น มูลค่าหุ้น และทุนชำระแล้วของบริษัทใหม่พิจารณาการจัดสรรหุ้นของบริษัทใหม่ เป็นต้น
นอกจากนี้ เพื่อการเตรียมการเกี่ยวกับการจัดสรรหุ้นของบริษัทใหม่ให้แก่ผู้ถือหุ้นของบริษัท และของ PTTAR รวมถึงการดำเนินการต่างๆ ที่เกี่ยวข้อง ตลอดจนเพื่อให้สามารถดำเนินการต่างๆ เกี่ยวกับการนำหลักทรัพย์ของบริษัทใหม่เข้าเป็นหลักทรัพย์จดทะเบียนในตลาดหลักทรัพย์ บริษัทจะขอหยุดพักการซื้อขายหุ้นของทางบริษัทเป็นระยะเวลา 8 วันทำการ โดยเริ่มตั้งแต่วันที่ 11-20 ต.ค.2554
ด้านบริษัท ปตท. (PTT) แจ้งว่า ปัจจุบัน ปตท.ได้ดำเนินการซ่อมแซมท่อย่อยส่งก๊าซธรรมชาติในทะเลขนาด 24 นิ้วแล้วเสร็จ โดยสามารถ กลับมาดำเนินงานได้ตามปกติตั้งแต่วันที่ 9 ก.ย. 2554 ส่งผลให้ความสามารถในการรับส่งก๊าซธรรมชาติทั้งระบบกลับมาอยู่ที่ระดับปกติประมาณ 4,400 ล้านลูกบาศก์ฟุตต่อวัน